RĂSPUNSURILE COMISIEI LA RAPORTUL SPECIAL AL CURȚII DE CONTURI EUROPENE „FIABILITATEA REZULTATELOR CONTROALELOR EFECTUATE DE STATELE MEMBRE CU PRIVIRE LA CHELTUIELILE AGRICOLE” /* COM/2014/060 final */





RĂSPUNSURILE COMISIEI LA RAPORTUL SPECIAL AL CURȚII DE CONTURI EUROPENE „FIABILITATEA REZULTATELOR CONTROALELOR EFECTUATE DE STATELE MEMBRE CU PRIVIRE LA CHELTUIELILE AGRICOLE” Sinteză Răspuns comun la punctele I –IX: Curtea de Conturi Europeană critică, de câțiva ani, utilizarea de către Comisie a rapoartelor statistice privind rezultatele controalelor efectuate de statele membre ca sursă de informații pentru calcularea indicelui de eroare reziduală. În primul rând, Comisia era conștientă de faptul că nu putea să se bazeze pe deplin pe rapoartele statistice privind controalele transmise de statele membre, ca unic indicator al nivelului de eroare în domeniul cheltuielilor agricole. Acesta este motivul pentru care, timp de mai mulți ani, până la raportul anual de activitate 2012, Comisia a aplicat o „marjă de siguranță” de 25 % la indicele de eroare reziduală calculat pe baza rapoartelor statistice. Acest fapt a fost contestat de către Curte în mod regulat. În al doilea rând, în raportul său anual de activitate 2012, DG AGRI a ținut cont de preocupările legate de rapoartele statistice privind controalele, schimbându-și abordarea, după consultarea cu serviciile centrale ale Comisiei responsabile de aspectele metodologice. În raportul său anual 2012, Curtea nu a criticat această abordare, exprimându-se mai degrabă pozitiv în acest sens și recomandând ca o abordare similară să fie aplicată în cazul FEADR. În plus, noul regulament orizontal privind controlul, finanțarea și monitorizarea PAC, în vigoare începând din ianuarie 2014, prevede o creștere semnificativă a responsabilităților organismelor de certificare din statele membre cu privire la emiterea unui aviz referitor la legalitatea și regularitatea cheltuielilor, inclusiv validarea rezultatelor controalelor efectuate de statele membre care sunt comunicate Comisiei. În consecință, raportul Curții se referă la o metodologie care s-a modificat și este în continuă evoluție. Prin urmare, mai degrabă decât să se concentreze pe elemente istorice, Comisia ar prefera să se concentreze asupra aspectelor prezente și viitoare și asupra stabilirii, inclusiv pe baza contribuțiilor constructive ale Curții, a unei metodologii solide. III. Pentru raportul său anual de activitate 2012, DG AGRI a elaborat o metodă de calculare a indicelui de eroare reziduală care ia în considerare, de asemenea, propriile sale audituri și auditurile Curții. Această metodă a fost utilizată pentru plăți directe (aproximativ 70 % din cheltuielile aferente PAC) în ceea ce privește exercițiul financiar 2012 și se va fi aplica, începând cu exercițiul financiar 2013, și altor cheltuieli aferente PAC, în special, dezvoltării rurale. IV. Instituirea sistemelor de control este reglementată de norme precise la nivelul UE, completate de orientările Comisiei, după caz. De exemplu, agențiile de plăți trebuie să realizeze, înainte de efectuarea plății, controale administrative în cazul tuturor solicitărilor de plată și cel puțin 5 % dintre cererile de plată trebuie să facă obiectul unui control la fața locului. Conformitatea sistemelor de control cu normele este verificată de către auditorii DG AGRI și riscurile pentru bugetul UE care ar putea decurge din deficiențele constatate în sistemele de control sunt acoperite prin corecții financiare. Agențiile de plăți au, de asemenea, responsabilitatea de a compila rezultatele controalelor pe care le efectuează în date statistice privind controalele, care trebuie să fie transmise anual Comisiei. Organismele de certificare trebuie să verifice în mod sistematic exactitatea acestor rapoarte statistice compilate, în special prin reconcilierea cu tranzacțiile individuale, și să emită o opinie cu privire la acestea. În cele din urmă, pentru anul de cerere 2012, DG AGRI a testat, pentru plățile pe suprafață, transmiterea datelor individuale de control prin intermediul sistemului informatic utilizat pentru plăți (așa-numitul CATS). Testarea a avut succes și această transmitere electronică a datelor de control va fi extinsă la majoritatea măsurilor și cheltuielilor PAC începând cu anul de cerere 2014. Acest lucru va preveni inexactitățile din rapoartele statistice privind controalele care provin din compilarea neadecvată a datelor individuale. V. Auditurile proprii ale Comisiei indică faptul că în anumite state membre sistemele de control nu sunt în conformitate cu reglementările și nu detectează toate erorile care ar putea fi constatate. Prin urmare, Comisia era conștientă de faptul că nu putea să se bazeze pe deplin pe rapoartelor statistice privind controalele transmise de statele membre, ca unic indicator al nivelului de eroare în domeniul cheltuielilor agricole. Acesta este motivul pentru care, timp de mai mulți ani, până la raportul anual de activitate 2012, Comisia a aplicat o „marjă de siguranță” de 25 % la indicele de eroare reziduală calculat pe baza rapoartelor statistice. Această practică a fost contestată în mod regulat de către Curte, care nu a evaluat însă în ce măsură aceasta era insuficientă. Cu toate acestea, DG AGRI a ținut cont de preocupările legate de rapoartele statistice privind controalele, schimbându-și abordarea (a se vedea răspunsul la punctul III), după consultarea cu serviciile centrale ale Comisiei responsabile de aspectele metodologice. În raportul său anual 2012, Curtea nu a criticat această abordare, exprimându-se mai degrabă pozitiv în acest sens și propunând extinderea acesteia și la alte categorii de cheltuieli din cadrul PAC, în special la dezvoltarea rurală. VI. Noua metodă descrisă în răspunsul la punctul III prevede obligația Comisiei de a ajusta indicele de eroare care rezultă din rapoartele statistice primite de la statele membre în cazul în care Comisia și/sau Curtea au identificat deficiențe în sistemele de detectare a cheltuielilor neconforme cu reglementările. VII. Comisia era, de asemenea, conștientă de faptul că au existat limitări în ceea ce privește sfera activităților pe care organismele de certificare aveau obligația de a le desfășura. Din acest motiv, începând cu anul de cerere 2014, în cadrul aplicării reformei PAC, organismele de certificare vor trebui să desfășoare activități mult mai detaliate referitoare la fiabilitatea controalelor efectuate de către agențiile de plăți. VIII. În ciuda anumitor deficiențe, informațiile furnizate sunt considerate utile pentru scopuri de monitorizare și ca o indicație a erorii detectate de către statele membre în cursul controalelor administrative și al controalelor la fața locului. Astfel cum s-a afirmat deja mai sus, Comisia utilizează o nouă metodă pentru a ajunge la un estimare mai bine documentată a nivelului de eroare decât în cazul în care ar utiliza exclusiv rapoartele statistice privind controalele transmise de statele membre. IX. Comisia nu susține că ajustarea pe care o aduce rapoartelor statistice privind controalele transmise de statele membre este validă din punct de vedere statistic, însă este de părere că aceasta este cea mai bună estimare, în lipsa altor informații mai fiabile. Această abordare a fost rezultatul unei intense dezbateri interne, nu numai în cadrul DG AGRI, ci și în cadrul discuțiilor cu serviciile centrale ale Comisiei. Comisia ia act de faptul că, în raportul său anual 2012, Curtea recomandă următoarele: „În raportul anual de activitate al DG AGRI, Comisia ar trebui să adopte pentru FEADR o abordare similară cu cea urmată în cazul ajutorului pe suprafață decuplat, în cadrul căreia Comisia ține seama de rezultatele propriilor sale audituri de conformitate la evaluarea indicelui de eroare pentru fiecare agenție de plăți.” X. Comisia împărtășește opinia Curții în ceea ce privește necesitatea îmbunătățirii controalelor administrative și a controalelor la fața locului. Caracterul adecvat al acestor controale este verificat/evaluat în cursul auditurilor de conformitate și se transmit statelor membre recomandări privind îmbunătățirile necesare. De asemenea, Comisia informează cu regularitate statele membre cu privire la cele mai frecvente constatări ale auditurilor pe care le efectuează, cu scopul de a încuraja cele mai bune practici. Comisia consideră că pune în aplicare această recomandare pe o bază permanentă, după cum se arată mai jos, și că a consolidat anumite instrumente în cadrul reformei PAC. În cazul în care Comisia, și de fapt Curtea, detectează deficiențe în sistemele de gestiune și de control din statele membre, aceasta utilizează toate instrumentele aflate la dispoziția sa pentru a încuraja statele membre să remedieze situația. Acestea includ procedura de verificare a conformității care duce la corecții financiare care nu numai că protejează bugetul UE, dar acționează, de asemenea, ca un stimulent puternic pentru statele membre, cărora le revine obligația de a pune în aplicare planuri de acțiune care să abordeze deficiențele. Întreruperea plăților a fost, de asemenea, utilizată în cazul FEADR, iar noul Regulament orizontal privind controlul, finanțarea și monitorizarea PAC, care intră în vigoare în ianuarie 2014, include un mecanism consolidat de suspendare a plăților pentru statele membre care nu reușesc să pună în aplicare un plan de măsuri de remediere. Schemele de ajutoare pe suprafață, în general și LPIS (Sistemul de identificare a parcelelor agricole), în particular, fac obiectul unui proces continuu de audituri pentru a detecta deficiențele. Ineficacitatea LPIS este luată foarte în serios de către Comisie și statele membre trebuie să pună în aplicare modificări urgente care sunt monitorizate îndeaproape de către Comisie prin audituri de urmărire subsecventă. În același timp, orice risc pentru bugetul UE este acoperit prin corecții financiare. Prima liniuță: Orientările privind controalele care trebuie efectuate vor fi actualizate în cadrul reformei PAC, în paralel cu elaborarea unor acte delegate și a unor acte de punere în aplicare. Ele vor fi discutate și explicate atât agențiilor de plăți, care vor trebui să le aplice, cât și organismelor de certificare, care vor trebui să controleze aplicarea lor de către agențiile de plăți. Comisia va revizui, de asemenea, orientările furnizate statelor membre cu privire la compilarea rapoartelor statistice și va depune, în mod deosebit, eforturi în vederea armonizării celor mai bune practici din diferitele sectoare. Orientările vor fi revizuite, în special, în contextul transmiterii electronice a rapoartelor statistice, precum și în contextul normelor de punere în aplicare a reformei PAC. Comisia va continua să invite statele membre să-și amelioreze procedurile interne de verificare a datelor de control transmise. A doua liniuță: Noul regulament orizontal privind controlul, finanțarea și monitorizarea PAC, care intră în vigoare în ianuarie 2014, va impune organismelor de certificare să emită un aviz cu privire la legalitatea și regularitatea operațiunilor. Acest lucru va implica reefectuarea unui eșantion reprezentativ de operațiuni care au fost deja controlate de agenția de plăți și validarea (sau nu) a rapoartelor statistice privind controalele, întocmite pe baza acestora. Se preconizează că această activitate suplimentară va duce la o îmbunătățire a calității datelor privind controalele efectuate de agențiile de plăți, fapt care, coroborat cu avizul organismului de certificare, va produce îmbunătățiri în ceea ce privește gradul de asigurare care se poate obține. A treia liniuță: Comisia subliniază că diferitele termene-limită pentru transmiterea rapoartelor statistice au fost stabilite dintr-o serie de motive operaționale, și nu doar în scopul raportării în cadrul raportului anual de activitate. Comisia ia act de necesitatea de a atinge un echilibru în ceea ce privește momentul optim de primire a datelor, având în vedere sarcina administrativă considerabilă pe care compilarea acestora o reprezintă pentru statele membre, în scopul de a evita transmiterile multiple de rapoarte actualizate. În 2012, Comisia a desfășurat un exercițiu-pilot pentru transmiterea electronică a datelor privind controalele aferente plăților pe suprafață. Aceste date au fost așadar transmise în iulie 2013 și evaluările inițiale cu privire la integralitatea și calitatea informațiilor sunt pozitive. Se vor efectua modificări pentru ca toate datele relevante privind controalele să fie transmise electronic în acest mod. Acest lucru va limita riscul de erori cauzate de o compilare incorectă și va asigura utilizarea unei metodologii unice în toate statele membre. În noul regulament orizontal privind controlul, finanțarea și monitorizarea PAC a fost introdusă o dispoziție care permite Comisiei să suspende plățile către statele membre în cazul în care datele privind controalele nu au fost transmise în termenele specificate. În final, datorită noilor activități ale organismelor de certificare cu privire la legalitatea și regularitatea operațiunilor, Comisia va obține un aviz mai ferm privind fiabilitatea controalelor și o asigurare mai solidă cu privire la indicii de eroare. A patra liniuță: Noul regulament orizontal prevede că organismele de certificare vor trebui să verifice, în mod sistematic, pe baza unor eșantioane reprezentative pentru FEGA și FEADR, fiabilitatea controalelor administrative și a controalelor la fața locului efectuate de agențiile de plăți. Orientările elaborate de Comisie au ca scop garantarea faptului că aceste activități se bazează pe o metodologie statistică solidă, că rezultatele acestor activități vor consolida asigurarea privind legalitatea și regularitatea operațiunilor și vor oferi o estimare validă a indicelui de eroare reziduală pentru fiecare stat membru și pentru fiecare fond. Acest lucru ar permite Comisiei să reducă treptat necesitatea modificărilor individuale pe care le aduce în prezent rapoartelor statistice furnizate de statele membre. Intre timp, Comisia va pune în aplicare noua abordare menționată în răspunsul la punctul III și recomandările din Raportul anual 2012 al Curții de Conturi: „În raportul anual de activitate al DG AGRI, Comisia ar trebui să adopte pentru FEADR o abordare similară cu cea urmată în cazul ajutorului pe suprafață decuplat, în cadrul căreia Comisia ține seama de rezultatele propriilor sale audituri de conformitate la evaluarea indicelui de eroare pentru fiecare agenție de plăți.” În ceea ce privește propriile activități de audit, Comisia va continua să se concentreze asupra auditurilor sistemice ale agențiilor de plăți, în funcție de riscuri și în cadrul procedurii de verificare a conformității, pentru a se asigura că riscurile generate de deficiențele identificate în sistemele de control sunt corectate. Activitățile de audit vor acoperi, de asemenea, noile sarcini ale organismelor de certificare cu privire la legalitatea și regularitatea operațiunilor, în scopul furnizării unor orientări tehnice și al contribuirii la realizarea obiectivului privind o asigurare consolidată. Observații Răspuns comun la punctele 28-36: DG AGRI a declarat deja în raportul anual de activitate 2012 că „[...] rapoartele statistice privind controalele ale statelor membre trebuie luate în considerare cu o anumită prudență”. DG AGRI a întreprins deja extinderea abordării integrate adoptate pentru ajutoarele directe decuplate în raportul anual de activitate 2012 la alte cheltuieli aferente PAC, în raportul anual de activitate 2013–, mai precis rapoartele statistice ale statelor membre vor fi ajustate ținând cont de rezultatele auditurilor realizate de DG AGRI, de constatările Curții și ale organismelor de certificare. 30. În contextul procedurilor sale de verificare a conformității, aflate în desfășurare, Comisia dă curs observației Curții privind eficacitatea sistemelor de supraveghere și control din cadrul agențiilor de plăți în cauză. Pentru 2011, Comisia ia act de faptul că cea mai mare parte a erorilor menționate au fost relativ minore din punct de vedere financiar și se refereau, în principal, la diferențe nesemnificative în ceea ce privește remăsurarea parcelelor, efectuată de către Curte (42 dintre erorile identificate de Curtea de Conturi se referă la diferențe foarte mici în ceea ce privește remăsurarea parcelelor și 24 de erori au fost mai mici de 2 %). Pentru 2012, în mod similar, majoritatea erorilor cuantificabile au fost relativ minore din punct de vedere financiar și s-au referit, de asemenea, la diferențe foarte mici în ceea ce privește remăsurarea parcelelor de către Curtea de Conturi (36 dintre erorile constatate de Curte au fost mai mici de 5 %, 23 dintre acestea situându-se sub 2 %). 32. Atunci când calculează indicele de eroare reziduală, Comisia ia în considerare impactul potențial al deficiențelor care afectează datele raportate de către statele membre. Prima liniuță: Comisia are obligația de a respecta definiția termenului „agricultor” de la articolul 2 din Regulamentul (CE) nr. 73/2009 al Consiliului. A doua liniuță: În pofida faptului că aprecierea Curții de Conturi privind eligibilitatea exactă a parcelelor nu este întotdeauna împărtășită de Comisie, în cazul în care se constată că un stat membru nu înregistrează în mod corect parcela eligibilă, acest aspect este urmărit în cadrul procedurii de verificare și validare a conturilor. A treia liniuță: În cazul specific la care face referire Curtea, agenția de plăți în cauză a considerat că înlocuirea parcelelor a fost o corecție a „unor erori evidente” –, un concept care este prevăzut în legislația/orientările UE. Astfel cum s-a precizat în răspunsurile sale anterioare, Comisia nu împărtășește opinia Curții privind aplicarea conceptului de „eroare evidentă” în cazul localizării eronate a parcelelor. A patra liniuță: Agențiile de plăți nu sunt întotdeauna responsabile de modul în care drepturile la plată ar trebui să fie calculate. Într-o serie de cazuri, instrucțiunile privind modul de calcul al drepturilor la plată sunt stabilite de către autoritatea competentă din statul membru. A cincea liniuță: În pofida faptului că aprecierea Curții de Conturi privind eligibilitatea exactă a parcelelor nu este întotdeauna împărtășită de Comisie, în cazul în care se constată că un stat membru nu înregistrează în mod corect parcela eligibilă, acest aspect este urmărit în cadrul procedurii de verificare și validare a conturilor. Caseta 1 – Exemplu de date incorecte în LPIS Potrivit autorităților italiene, cazul privind Lombardia a fost rectificat în 2011. Comisia urmărește acest caz prin intermediul procedurii de verificare a conformității conturilor. Comisia este conștientă de problemele legate de eligibilitatea zonelor de pășunat din Spania. S-a solicitat autorităților spaniole să acționeze cu privire la această chestiune și acestea au prezentat planul de îmbunătățire a LPIS, incluzând, în special, măsuri de punere în aplicare a unui coeficient de eligibilitate în cazul parcelelor de pășune și măsuri pentru a asigura actualizarea sistematică a LPIS pe baza rezultatelor controalelor la fața locului. Comisia va continua să monitorizeze punerea în aplicare a acestui plan de către autoritățile naționale. Comisia a constatat, de asemenea, un anumit număr de cazuri, în Ungaria, în care LPIS nu a fost actualizat pe baza rezultatelor controalelor la fața locului și a solicitat în scris autorităților maghiare să ia măsuri corective în acest sens. 33. Deficiențele menționate de Curte au fost deja semnalate în anii anteriori. Recomandările corespunzătoare au început să fie puse în aplicare în 2010, în colaborare cu statele membre și, în cazul în care este necesar, acestora li se dă curs în contextul procedurilor de verificare a conformității. 34. Pentru 2011, Comisia ia act de faptul că cea mai mare parte a erorilor menționate au fost relativ minore din punct de vedere financiar (jumătate dintre erori sunt mai mici de 5 %). 35. Atunci când calculează indicele de eroare reziduală, Comisia ia în considerare impactul potențial al deficiențelor care afectează datele raportate de către statele membre. Caseta 3 – Exemplu de calitate nesatisfăcătoare a controalelor la fața locului efectuate de un stat membru Acest aspect a făcut obiectul unei anchete ale cărei rezultate au fost următoarele: - agenția de plăți a decis–, după reevaluarea cazului, să recupereze suma deja plătită în cadrul acelui proiect specific; - procedura de verificare/listele de verificare au fost actualizate pentru a exclude situația în care un inspector ar putea să nu observe că o construcție agricolă are, cu precădere, caracteristicile unei case de locuit; - reefectuarea controalelor (ex post) a fost realizată în cazul tuturor proiectelor verificate și aprobate de același inspector care a aprobat proiectul neeligibil; - reefectuarea controalelor (ex post) a fost realizată în cazul tuturor proiectelor care aveau caracteristici similare cu cele ale proiectului neeligibil; - aceste controale ex-post au scos la iveală unele nereguli minore care fac în prezent obiectul procedurii contradictorii standard și care vor implica, probabil, recuperarea parțială a sumei deja plătite; - cu toate acestea, având în vedere că ultima reefectuare a controalelor a vizat numai proiectele care se referă la noi construcții, însă nu și la restructurarea unor clădiri existente, Comisia a solicitat autorităților italiene să reverifice aceste proiecte. Rezultatele acestor controale ex post finale vor fi transmise la 30 noiembrie 2013. Caseta 4 – Exemplu de eroare privind eligibilitatea: încălcarea normelor privind achizițiile publice Astfel cum s-a indicat în răspunsul Comisiei la raportul anual al Curții pentru exercițiul financiar 2012, serviciile Comisiei vor da curs constatărilor Curții referitoare la autoritățile naționale, cu scopul de a proteja interesele financiare ale UE și de a recupera toate plățile necuvenite. În ceea ce privește România, Comisia a constatat, de asemenea, în auditurile sale, deficiențe importante, o procedură de verificare și validare a conturilor fiind în curs. 36. Comisia a recunoscut această deficiență și, prin urmare, în raportul anual de activitate 2012 a schimbat modul în care obține asigurări din rapoartele statistice privind controalele efectuate de statele membre. Prin urmare, Comisia ia în considerare alte opinii de audit, inclusiv unele probe de audit ale CCE, astfel încât să măsoare amploarea erorilor care nu sunt detectate de statele membre și, prin urmare, nu sunt reflectate în rapoartele statistice ale acestora. 38. Comisia este în plin proces de informatizare a transmiterii rapoartelor statistice privind controalele (un exercițiu-pilot de succes fiind lansat în iulie 2012), pregătind, în acest context, orientări și proceduri mai detaliate, atât pentru uz intern, cât și pentru statele membre. A se vedea, de asemenea, răspunsul la punctele 39 – 41. 39. DG AGRI nu a definit un termen-limită exact pentru compilarea rapoartelor statistice, deoarece preferă să primească statisticile actualizate chiar și în anul următor. Cu toate acestea, în cadrul Comitetului privind dezvoltarea rurală, statelor membre li se amintește în mod constant importanța furnizării rapoartelor statistice. Cu toate acestea, ar putea fi introdus un termen-limită „intermediar”. DG AGRI verifică exhaustivitatea rapoartelor statistice prin intermediul raportului anual al organismelor de certificare, pe care îl analizează și care poate avea ca rezultat proceduri de verificare a conformității. Afirmația potrivit căreia datele sunt incomplete și indicele de eroare se calculează numai pe baza cheltuielilor pentru care sunt disponibile rapoarte statistice privind controalele este corectă. Cu toate acestea, conform calculelor Comisiei, numai aproximativ 0,6 % din valoarea plăților aferente ajutorului direct în ceea ce privește anul de cerere 2010 a fost plătită după data-limită de 30 iunie 2011 și, prin urmare, este posibil ca această sumă să nu fi fost declarată în rapoartele statistice privind controalele. În consecință, impactul acestui procent de 0,6 % asupra gradului de precizie al acestor rapoarte statistice privind controalele, pe baza cărora s-a calculat indicele de eroare, este foarte limitat. Caseta 5 – Exemple de date incomplete sau inexacte raportate de unele dintre agențiile de plăți auditate A se vedea răspunsul la punctul 92. 40. Potrivit Curții, orientările actuale nu pun în evidență retransmiterea rapoartelor statistice. Cu toate acestea, în cursul perioadei cuprinse între momentul transmiterii rapoartelor statistice de către statul membru și momentul utilizării acestora de către Comisie în raportul anual de activitate, Comisia efectuează controale cu privire la coerența și plauzibilitatea datelor și, dacă este necesar, ia legătură cu statele membre pentru a verifica eventualele anomalii. Actualizări sunt solicitate, de asemenea, în cadrul Comitetului privind dezvoltarea rurală, precum și în cursul misiunilor de audit și al reuniunilor bilaterale, în cazul în care se consideră oportun. În plus, solicitarea sistematică a actualizărilor rapoartelor statistice ar crea o sarcină administrativă suplimentară nu numai pentru statele membre, dar și pentru Comisie, din cauza necesității de a repeta verificarea datelor și de a integra datele modificate în baza complexă de calcul al indicelui de eroare reziduală. Oportunitatea de a primi, verifica și prelucra datele revizuite, pentru a le putea include în raportul anual de activitate al directorului general, este, în definitiv, extrem de redusă. Comisia subliniază faptul că rapoartele statistice privind controalele și indicele de eroare calculat pe baza acestor rapoarte nu reprezintă conturile anuale ale statului membru și nu trebuie să aibă același grad de precizie. Aceste rapoarte sunt utilizate, mai degrabă, pentru a oferi un indiciu cu privire la nivelul la care se situează eroarea și, chiar înainte de introducerea noii metode de adaptare a indicilor de eroare reziduală de către Comisie, aceasta a aplica o marjă semnificativă de apreciere în cazul acestor indici, pentru a reflecta probabilitatea ca aceștia să fie subestimați. În final, a fost efectuat un exercițiu-pilot referitor la transmiterea electronică a rapoartelor statistice în ceea ce privește ajutoarele pe suprafață pentru anul de cerere 2012. Aceste activități au început încă din 2011, cu notificarea prealabilă necesară a cerințelor tehnice către statele membre, iar datele colectate pentru anul de cerere 2012 au fost transmise și prelucrate electronic în baza de date a Comisiei, până la 15 iulie 2013. Evaluările inițiale privind calitatea datelor, efectuate de Comisie, au fost pozitive. Atunci când toate revizuirile necesare vor fi finalizate, va începe activitatea privind extinderea transmiterii electronice la celelalte domenii principale de cheltuieli aferente PAC și se așteaptă ca aceasta să fie în vigoare pentru anul de cerere 2014. În acest sens, Comisia pregătește orientări și proceduri mai detaliate, atât pentru uz intern, cât și pentru statele membre. 41. Comisia este preocupată să evite creșterea excesivă a sarcinii administrative a statelor membre. Cu toate acestea, transmiterea electronică a rapoartelor statistice privind controalele ar trebui să îmbunătățească trasabilitatea controalelor efectuate. Răspuns comun la punctele 42 - 46: Comisia este conștientă de faptul că unele agenții de plăți trebuie să înregistreze încă progrese în ceea ce privește compilarea și verificarea datelor privind controalele. Într-adevăr, în cele mai multe din auditurile proprii, Comisia verifică reconcilierea rapoartelor statistice cu date individuale privind controalele și deseori constată neconcordanțe. Acesta este motivul pentru care Comisia a inițiat o procedură de transmitere electronică care permite agențiilor de plăți să transmită datele individuale privind controalele prin intermediul sistemului utilizat pentru plățile individuale. Un exercițiu pilot care acoperă plățile pe suprafață din toate statele membre pentru anul de cerere 2012 (comunicare 15 iulie 2013) a fost încununat cu succes și metoda va fi extinsă la alte măsuri din cadrul PAC. O astfel de transmitere electronică reduce povara administrativă și elimină toate erorile de compilare. 44. A patra liniuță: Includerea unor informații suplimentare, în comparație cu anii anteriori, nu ar putea duce decât la o supraevaluare a nivelului de eroare. Chiar dacă informațiile sunt raportate în tabelul incorect, indicele de eroare reziduală pentru dezvoltarea rurală în ansamblu nu ar fi afectat. Astfel se poate concluziona că niciuna dintre cele două erori menționate nu au dus la o subestimare a nivelului de eroare. Caseta 6 – Exemple de controale la fața locului care nu respectau toate cerințele de reglementare necesare pentru a putea fi considerate drept controale la fața locului În exemplul referitor la Polonia au fost efectuate controalele, agenția de plăți a identificat și înregistrat complet eroarea, însă din neatenție, a clasificat, în mod eronat, o parte din aceasta în categoria controalelor administrative, mai degrabă decât în categoria controalelor la fața locului. Caseta 7 – Exemple de erori detectate, cu impact semnificativ asupra indicilor de eroare raportați Comisiei Al doilea paragraf: În exemplul referitor la Bulgaria, cu toate că datele furnizate de agenția de plăți au fost eronate, indicele de eroare a fost, de fapt, supraevaluat. Răspuns comun la punctele 47 – 50: Numărul controalelor efectuate de organismele de certificare este în concordanță cu dimensiunea eșantionului solicitat de Comisie în orientările sale adresate acestor organisme. Cu toate acestea, de câțiva ani, Comisia a consideră, de asemenea, că sunt necesare îmbunătățiri în ceea ce privește calitatea controalelor efectuate de statele membre, modul în care acestea raportează cu privire la controalele respective și modul în care organismele de certificare ar putea oferi o mai bună asigurare. La sfârșitul anului 2009, Comisia a organizat o procedură voluntară de consolidare a asigurării oferite de organismele de certificare, care le-ar impune acestora să reefectueze un eșantion reprezentativ de controale la fața locului efectuate de agenția de plăți. Această opțiune a fost utilizată doar de un număr mic de agenții de plăți, rezultatele fiind mai degrabă ambivalente. Cu toate acestea, în contextul reformei PAC, s-a ajuns la un acord politic în ceea ce privește o dispoziție din noul regulament orizontal privind finanțarea, gestionarea și monitorizarea PAC, care obligă organismele de certificare să emită un aviz cu privire la legalitatea și regularitatea operațiunilor subiacente cheltuielilor. Acest lucru va implica o revizuire integrală și reefectuarea unui eșantion reprezentativ de operațiuni (o serie de 60-170 de operațiuni per fond, în funcție de un număr de factori, inclusiv dimensiunea populației). Comisia consideră, prin urmare, că respectivele concluzii au fost abordate în inițiativele legislative pe care le-a lansat deja și care vor fi adoptate la începutul anului 2014. Caseta 8 – Exemple de deficiențe la nivelul controalelor efectuate de organismele de certificare, care nu acopereau toate condițiile necesare pentru acordarea finanțării din partea UE Constatările CCE vor fi luate în considerare în analiza riscurilor realizată de echipa de certificare. 51. Ori de câte ori este necesar, s-au formulat recomandări vizând organismele de certificare în cauză, pentru a se consolida calitatea activităților acestora în viitor. Concluzii și recomandări au fost, de asemenea, diseminate și puse la dispoziția tuturor organismelor de certificare în cadrul unei reuniuni la nivel de grup de experți, care a avut loc în septembrie 2012. Unele organisme de certificare au o bună înțelegere a controalele care trebuie efectuate și a scopului acestora, în timp ce altele nu efectuează, uneori, controale suficient de amănunțite, rămânând la un nivel de evaluare mai degrabă formală. Comisia consideră că majoritatea constatărilor au fost minore și nu au pus în discuție asigurarea pe care Comisia o poate obține, în raportul anual de activitate, în acest sens. Răspuns comun la punctele 52 - 54: Ca regulă generală, Comisia continuă să examineze activitatea organismelor de certificare prin analiza documentelor legate de verificarea și validarea financiară a conturilor, precum și prin misiuni de audit în cadrul organismelor de certificare. În lumina învățămintelor desprinse din aplicarea voluntară a „procedurii de consolidare a asigurării”, orientările adresate organismelor de certificare sunt revizuite pentru a prevedea noua responsabilitate a organismelor de certificare privind legalitatea și regularitatea cheltuielilor. Răspuns comun la punctele 56 - 57: Comisia împărtășește opinia Curții conform căreia eșantionul verificat în prezent de organismele de certificare este prea mic. În acest scop, proiectul de orientări privind noile responsabilități ale organismelor de certificare, care stau la baza avizului cu privire la legalitatea și regularitatea operațiunilor, a stabilit un model valabil, din punct de vedere statistic, pentru desfășurarea activităților. Orientările au fost extinse în ceea ce privește natura activităților care urmează a fi desfășurate de organismele de certificare, pentru a asigura o verificare completă a fiecărei operațiuni selecționate. În plus, se prevede că va exista o mai bună supraveghere a activității organismelor de certificare în viitor. 58. Comisia consideră că sistemul propriu de informare este adecvat în raport cu scopurile vizate. În special, informațiile solicitate de la statele membre răspund nevoilor serviciilor operaționale și ale serviciilor de audit. Termenele-limită de reglementare sunt cele care vor fi menținute și respectate. 59. The Commission colectează informații privind rezultatele controalelor administrative și ale controalelor la fața locului pentru anul de cerere n, plățile corespunzătoare fiind achitate agricultorilor începând cu luna decembrie a anului n până în luna iunie a anului n+1, rapoartele fiind apoi transmise Comisiei în luna iulie a anului n+1. Raportul anual de activitate pentru exercițiul financiar n + 1 este redactat în luna martie a anului n+2. Comisia ia act de faptul că, mai degrabă decât să utilizeze rapoartele statistice pentru monitorizarea punerii în aplicare de către statele membre, le utilizează pentru a verifica, printre altele, dacă numărul controalelor respectă cerințele de reglementare. Un alt obiectiv al rapoartelor statistice este utilizarea acestora ca instrument de gestionare pentru statele membre. Acestea sunt o sursă utilă de informații cu privire la erorile detectate care ar trebui corectate în cursul unui an dat. 60. Pentru plățile directe, perioada de plată pentru anul de cerere n este 15/10/n - 30/06/n + 1 (perioada de plată, se încadrează, prin urmare, în exercițiul financiar al anului n + 1 care face obiectul raportului anual de activitate pentru anul n + 1, întocmit în luna martie a anului „n + 2”). Prin urmare, rapoartele statistice privind controalele nu pot fi transmise înainte de prelucrarea cererilor aferente anului de cerere. Cu toate că unele plăți sunt efectuate după această dată, în mod normal, acestea sunt în număr mic și au un impact financiar redus. Proiectul legislativ pentru reforma PAC propune alinierea perioadei și a termenului-limită de plată corespunzătoare FEGA - IACS la perioada și termenul-limită de plată corespunzătoare FEADR - IACS. Unul dintre motive este o mai bună legătură între anul de cerere și execuția financiară. Termenul-limită de 15 iulie le permite, de asemenea, statelor membre să efectueze modificările necesare, înainte de începerea următorului an de cerere. 61. Termenele-limită pentru transmiterea rapoartelor statistice privind controalele efectuate sunt stabilite de legislația relevantă a UE. Nu este întotdeauna posibil să se obțină rapoarte statistice actualizate în timp util pentru a putea fi incluse în raportul anual de activitate. 62. Comisia observă că singurele rapoarte statistice care pot fi considerate „a nu fi pe deplin relevante” sunt cele referitoare la măsurile FEADR neincluse în IACS pentru care perioada acoperită de rapoartele statistice nu corespunde în totalitate exercițiului financiar din raportul anual de activitate. 63. Datele menționate de către Curte au fost transmise electronic direct în baza de date CATS, în cadrul unui exercițiu-pilot, în iulie 2013. Toate datele privind ajutoarele directe pe suprafață au fost primite în acest mod și, prin urmare, domeniul de aplicare al Comisiei în ceea ce privește efectuarea controalelor a fost consolidat. Cu toate acestea, se remarcă faptul că declarațiile financiare oficiale ale statelor membre (inclusiv „tabelele cu X” menționate de Curte) referitoare la tranzacțiile care stau la baza acestor rapoarte statistice sunt transmise în luna februarie a anului n+1 – doar la 4 luni după încheierea exercițiului financiar în cauză. Juxtapunerea calendarului declarațiilor anuale și a calendarului raportului anual de activitate al directorului general, care trebuie să fie semnat până la sfârșitul lunii martie a anului n + 1, face imposibilă efectuarea unei reconcilieri detaliate între datele din tabelul cu X și datele din rapoartele statistice trimise în luna iulie a anului precedent. Răspuns comun la punctele 66 - 68. Comisia consideră că nu este posibil să se verifice sistematic toate datele prezentate în rapoartele statistice în cursul auditurilor de conformitate efectuate în statele membre. DG AGRI estimează că în fiecare an statele membre efectuează peste 900 000 de controale care stau la baza rapoartelor statistice privind controalele și, prin urmare, ar fi imposibil de realizat toate controalele solicitate de Curte. Scopul auditurilor este acela de a acoperi riscurile esențiale. Cu toate că se desfășoară anumite activități în acest sens, nu este posibil să se dea curs tuturor aspectelor incluse în rapoartele statistice. Verificarea rapoartelor statistice privind controalele nu face obiectul principal al auditurilor de verificare a conformității, acestea concentrându-se mai degrabă asupra funcționării sistemelor de gestionare și control. În plus, un mare număr de audituri pentru anul în cauză sunt realizate după finalizarea raportului anual de activitate. În funcție de termenul prevăzut de legislația UE și de procedura de audit, nu este întotdeauna posibil să se obțină rapoarte statistice actualizate în timp util pentru a putea fi incluse în raportul anual de activitate. Având în vedere gama largă de elemente care trebuie să fie verificată și auditată în prezent de auditorii Comisiei din DG AGRI, este imposibil, în contextul resurselor disponibile, să se dea curs sugestiei Curții, fără un impact negativ asupra activităților de bază. Cu toate acestea, atenția sporită acordată rapoartelor statistice va sta la baza activităților care urmează a fi desfășurate de organismele de certificare în contextul avizului privind legalitatea și regularitatea. 69. Astfel cum s-a indicat mai sus, scopul principal al procedurii de verificare a conformității nu este de a verifica rapoartele statistice privind controalele ale statelor membre, ci, mai degrabă, de a examina sistemele lor de gestiune și control – și, de asemenea, de a da curs propriilor constatări ale Curții privind declarația de asigurare (DAS) și de a corecta riscurile pentru bugetul UE. 70. Comisia a fost întotdeauna conștientă de faptul că estimarea statelor membre cu privire la plățile neconforme nu a fost pe deplin fiabilă. Acesta este motivul pentru care se iau în considerare alte elemente de probă, în scopul de a sprijini declarația anuală de asigurare a directorului general al DG AGRI. 71. Comisia este de acord că eșantioanele menționate de Curte nu au fost suficient de reprezentative, cu toate acestea impactul practicilor utilizate s-a reflectat în supraevaluarea indicelui de eroare reziduală în majoritatea cazurilor. 72. În proiectul de orientări privind organismele de certificare pentru perioada de după 2013 s-a propus un model valabil, din punct de vedere statistic, pentru consolidarea asigurării de audit, pe care și agențiile de plăți vor fi încurajate să îl pună în aplicare. Se propune ca asigurarea să se bazeze nu doar pe rezultatele verificărilor sistemului, ci și pe o abordare de fond mai solidă (și, acolo unde este posibil, o verificare cu dublu rol). Răspuns comun la punctele 73 - 78: Curtea a criticat utilizarea de către Comisie a datelor transmise de statele membre cu privire la controalele efectuate de acestea. În consecință, Comisia și-a adaptat abordarea și a utilizat ulterior propria sa analiză a acestor date pentru a face o evaluare a elementelor (de exemplu, interpretarea sau punerea în aplicare incorectă a legislației UE și/sau a legislației naționale, controale deficiente), ceea ce ar putea însemna că rapoartele statistice prezintă o imagine incompletă a situației. Această abordare a fost aprobată de către serviciile centrale ale Comisiei și este considerată a fi un mijloc adecvat de consolidare a asigurării care poate fi obținută pe baza activităților desfășurate de statele membre în cadrul gestiunii partajate. Conform metodologiei revizuite, informațiile disponibile provenite din auditurile CCE, din constatările organismelor de certificare și din auditurile proprii ale Comisiei sunt integrate într-o evaluare globală a situației la nivelul agențiilor de plăți și sunt luate în considerare în momentul agregării datelor la nivelul statelor membre și la nivelul UE-27. Așa cum s-a precizat în răspunsul la Raportul anual al Curții privind exercițiul 2012, noua abordare integrată, care a fost utilizată în 2012 doar pentru ajutoarele directe decuplate, va fi dezvoltată în continuare și va fi extinsă, în măsura în care este posibil, și la celelalte măsuri din cadrul PAC pentru anul 2013 și, în special, la dezvoltarea rurală. Procedând în acest mod, Comisia va respecta Raportul anual al Curții privind exercițiul 2012, în care se recomandă următoarele: „În raportul anual de activitate al DG AGRI, Comisia ar trebui să adopte pentru FEADR o abordare similară cu cea urmată în cazul ajutorului pe suprafață decuplat, în cadrul căreia Comisia ține seama de rezultatele propriilor sale audituri de conformitate la evaluarea indicelui de eroare pentru fiecare agenție de plăți.” 78. După cum s-a indicat deja în răspunsul la Raportul anual 2012, noua abordare integrată, care a fost utilizată în 2012 în cazul ajutoarelor directe decuplate, va fi dezvoltată în continuare și va fi extinsă, în măsura în care este posibil, și la celelalte măsuri ale PAC pentru anul 2013. Procedând astfel, Comisia consideră că va pune în aplicare recomandarea din Raportul anual al Curții privind exercițiul 2012: „În raportul anual de activitate al DG AGRI, Comisia ar trebui să adopte pentru FEADR o abordare similară cu cea urmată în cazul ajutorului pe suprafață decuplat, în cadrul căreia Comisia ține seama de rezultatele propriilor sale audituri de conformitate la evaluarea indicelui de eroare pentru fiecare agenție de plăți.” Răspuns comun la punctele 79-81: Comisia este de acord cu faptul că nivelurile de eroare estimate de cele două instituții nu pot fi comparate. Se remarcă faptul că indicele de eroare reziduală estimat de DG AGRI în 2012 pentru FEGA se încadrează în intervalul cuprins între limita de eroare superioară și cea inferioară a indicelui de eroare estimat de Curte. 82. Metodologiile folosite de cele două instituții pentru a calcula indicele de eroare sunt diferite. Întrucât Comisia are nevoie de informații la nivelul agențiilor individuale de plăți, aceasta și-a dezvoltat, prin urmare, propria metodologie în acest scop. 83. Conform observațiilor Curții de Conturi de la punctul 76, modificările efectuate de către Comisie pentru ajutoarele directe decuplate în raportul său anual de activitate 2012 au dus la o creștere semnificativă a indicelui de eroare reziduală estimat pe care Comisia îl consideră adecvat pentru a ține seama de deficiențele din rapoartele statistice privind controalele ale statelor membre. Comisia observă că, în Raportul său anual 2012, Curtea de Conturi a recomandat ca această abordare să fie extinsă la toate cheltuielile agricole. 84. În ciuda aspectelor privind fiabilitatea, Comisia consideră că rezultatele celor peste 900 000 de controale efectuate de către statele membre au o anumită valoare și că aceste activități nu pot fi pur și simplu ignorate. A se vedea, de asemenea, răspunsul la punctul 82. 87. Întrucât Curtea poate, astfel cum este ilustrat, să aplice o evaluare a impactului cantitativ al erorilor diferită de cea stabilită de către Comisie și notificată statelor membre, indicele de eroare estimat de Curte va fi, în consecință, întotdeauna mai ridicat. Acest lucru nu înseamnă că Comisia, care este instituția responsabilă de punerea în aplicare a legislației, sub controlul Curții Europene de Justiție, ar trebui să-și alinieze aprecierea gravității unor erori la aprecierea Curții. Pentru a stabili valoarea unei corecții, Comisia ia în considerare principiul proporționalității, tipul și amploarea neregularității și implicațiile financiare ale deficiențelor constatate. Erorile pur formale nu pun întotdeauna în pericol buna gestiune financiară. 88. Astfel cum a indicat în răspunsul său la rapoartele anuale 2011 și 2012, Comisia este de părere că respectarea obligațiilor în materie de ecocondiționalitate nu constituie un criteriu de eligibilitate pentru plățile PAC și, prin urmare, controalele cu privire la aceste cerințe nu vizează legalitatea și regularitatea tranzacțiilor subiacente. Ecocondiționalitatea este un mecanism prin care agricultorii sunt sancționați în cazul în care nu respectă o serie de norme care au la bază, în general, alte politici decât PAC și care se aplică tuturor cetățenilor UE independent de PAC. Prin urmare, Comisia consideră că sancțiunile impuse pentru încălcarea obligațiilor în materie de ecocondiționalitate nu ar trebui să fie luate în considerare la calcularea indicilor de eroare pentru PAC. CONCLUZII ȘI RECOMANDĂRI 90. Comisia dorește să sublinieze faptul că, pentru raportul anual de activitate 2012, și-a modificat în mod semnificativ felul în care utilizează rapoartele statistice ale statelor membre. Până în 2011, DG AGRI a utilizat o marjă de siguranță de 25 % pentru a compensa lacunele din rapoartele statistice ale statelor membre, dar această abordare a fost criticată de Curte ca fiind nefiabilă. Prin urmare, în raportul său anual de activitate 2012, Comisia a efectuat o nouă evaluare a rapoartelor statistice, utilizând informațiile obținute de la organismele de certificare, din auditurile proprii ale Comisiei și din auditurile Curții. În cazul în care a existat o divergență între aprecierea acestor organisme de audit și nivelul de eroare indicat în rapoartele statistice privind controalele ale statelor membre, a fost aplicată o ajustare care să reflecte un nivel de eroare pe care Comisia l-a considerat a fi mai realist. Ca urmare a recomandării din Raportul anual 2012 al Curții, această abordare este aplicată și altor domenii de cheltuieli pentru raportul anual de activitate 2013 și, în special, dezvoltării rurale. 91. Atunci când calculează indicele de eroare reziduală, Comisia ia în considerare impactul potențial al deficiențelor care afectează datele raportate de statele membre. Recomandarea 1 Comisia împărtășește opinia Curții în ceea ce privește îmbunătățirea necesară a controalelor administrative și a controalelor la fața locului. Caracterul adecvat al acestor controale este verificat/evaluat în cursul auditurilor de conformitate și recomandări privind ameliorările necesare sunt adresate statelor membre. Comisia informează, de asemenea, cu regularitate statele membre cu privire la cele mai frecvente constatări de audit, cu scopul de a încuraja cele mai bune practici. Comisia pune în aplicare prezenta recomandare pe o bază permanentă, astfel cum se arată mai jos, și a consolidat anumite instrumente în cadrul reformei PAC. Prima liniuță: În cazul în care Comisia, și de fapt Curtea, detectează deficiențe în sistemele de gestiune și de control din statele membre, aceasta utilizează toate instrumentele aflate la dispoziția sa pentru a încuraja statele membre să remedieze situația. Acestea includ procedura de verificare a conformității care duce la corecții financiare care nu numai că protejează bugetul UE, dar acționează, de asemenea, ca un stimulent puternic pentru statele membre, cărora le revine obligația de a pune în aplicare planuri de acțiune care să abordeze deficiențele. Noul regulament orizontal privind controlul, finanțarea și monitorizarea PAC, care intră în vigoare în ianuarie 2014, include un mecanism consolidat de suspendare a plăților pentru statele membre care nu reușesc să pună în aplicare un plan de măsuri de remediere. A doua și a treia liniuță: Schemele de ajutoare pe suprafață, în general și LPIS (Sistemul de identificare a parcelelor agricole), în particular, fac obiectul unui proces continuu de audituri pentru a detecta deficiențele. Ineficacitatea LPIS este luată foarte în serios de către Comisie și statele membre trebuie să pună în aplicare modificări urgente care sunt monitorizate îndeaproape de către Comisie prin audituri de urmărire subsecventă. În 2012, Comisia a lansat un exercițiu cu participarea statelor membre, în scopul identificării cauzelor profunde ale erorilor în domeniul dezvoltării rurale. S-a solicitat tuturor statelor membre să elaboreze planuri de acțiune în vederea reducerii indicilor de eroare. Îmbunătățirea calității controalelor efectuate de statele membre este parte integrantă a planului. Răspuns comun la punctele 92 și 93. Noul regulament orizontal privind controlul, finanțarea și monitorizarea PAC, care intră în vigoare în ianuarie 2014, va solicita organismelor de certificare să emită un aviz cu privire la legalitatea și regularitatea operațiunilor. Acest lucru va implica reefectuarea unui eșantion reprezentativ de operațiuni care au fost deja controlate de agenția de plăți și validarea (sau nu) a rapoartelor statistice privind controalele, întocmite pe baza acestora. Se preconizează că această activitate suplimentară va duce la o îmbunătățire a calității rapoartelor statistice ale agențiilor de plăți. Cu toate acestea, statelor membre li se va solicita să efectueze o verificare suplimentară a datelor care sunt transmise. În vara anului 2012 s-a realizat un pas important în ceea ce privește rapoartele statistice privind controalele ale anului de cereri 2012 pentru plățile directe; rapoartele respective au fost transmise și introduse direct de către statele membre în baza de date CATS a Comisiei, evaluările inițiale ale exercițiului fiind foarte pozitive. După reexaminarea completă și efectuarea oricăror modificări necesare, transmiterea electronică se va aplica altor domenii importante de cheltuieli aferente PAC. Recomandarea 2 Comisia va revizui orientările furnizate statelor membre referitoare la compilarea rapoartelor statistice și, în mod deosebit, se va angaja să armonizeze cele mai bune practici din diferitele sectoare. Orientările vor fi revizuite, în special în contextul transmiterii electronice a rapoartelor statistice, precum și în contextul normelor de punere în aplicare a reformei PAC. Al doilea paragraf: Această parte a recomandării se adresează statelor membre. Comisia va continua să solicite statelor membre să-și îmbunătățească procedurile interne de verificare și compilare a datelor privind controalele transmise. 94. Organismele de certificare efectuează verificările care le sunt impuse de normele UE și acest lucru presupune verificarea unui număr relativ limitat de operațiuni. Noul regulament orizontal privind controlul, finanțarea și monitorizarea PAC, care va fi adoptat la începutul anului 2014, impune organismelor de certificare să desfășoare un număr semnificativ mai mare de controale, mai aprofundate, în scopul emiterii unui aviz cu privire la legalitatea și regularitatea cheltuielilor. Recomandarea 3 Primul paragraf: Comisia consideră că această recomandare este abordată de noul regulament orizontal privind controlul, finanțarea și monitorizarea PAC, în vigoare din ianuarie 2014, și va solicita organismelor de certificare să emită un aviz cu privire la legalitatea și regularitatea operațiunilor. Acest lucru va implica reefectuarea unui eșantion reprezentativ de operațiuni care au fost deja controlate de agenția de plăți și validarea (sau nu) a rapoartelor statistice privind controalele, întocmite pe baza acestora. Elaborarea unor orientări detaliate care stabilesc modul în care ar trebui să se desfășoare aceste activități este destul de avansată. Prima liniuță: Orientările propun reefectuarea, de către organismul de certificare, a unui eșantion reprezentativ de controale efectuate de agențiile de plăți. A doua liniuță: Reefectuarea a fost deja propusă de Comisie pentru anul de cerere 2014. A treia liniuță: Se preconizează că această activitate suplimentară va duce la o îmbunătățire a calității rapoartelor statistice ale agenției de plăți și, coroborată cu avizul organismului de certificare, va produce îmbunătățiri în ceea ce privește gradul de asigurare care poate fi obținut. 95. A se vedea răspunsurile la punctele 58 - 62. Trebuie găsit un echilibru în ceea ce privește momentul optim de primire a datelor, având în vedere sarcina administrativă considerabilă pe care compilarea acestora o reprezintă pentru statele membre, în scopul de a evita transmiterile multiple de rapoarte actualizate. 96. Analizele documentare au un domeniu de aplicare limitat și nu sunt destinate să verifice fiecare informație în parte. Nu este posibilă desfășurarea unei astfel de activități cu eforturi proporționale (mai precis, rapoartele statistice sunt întocmite pe baza unui număr de aproximativ 900 000 de controale efectuate la fața locului). 97. A se vede răspunsurile la punctele 66 – 69. Recomandarea 4 Comisia subliniază că diferitele termene-limită pentru transmiterea rapoartelor statistice au fost stabilite pe baza unor motive operaționale, și nu doar în scopul elaborării raportului anual de activitate. Comisia ia act de necesitatea de a atinge un echilibru în ceea ce privește momentul optim de primire a datelor, având în vedere sarcina administrativă considerabilă pe care compilarea acestora o reprezintă pentru statele membre, în scopul de a evita transmiterile multiple de rapoarte actualizate. Comisia a examinat transmiterea la timp a rapoartelor statistice. În 2012, a fost lansat un exercițiu pilot pentru transmiterea electronică a rapoartelor statistice privind controalele aferente plăților directe. Prin urmare, aceste date au fost transmise în iulie 2013 și evaluările inițiale privind integralitatea și calitatea lor sunt pozitive. Se vor efectua modificările necesare pentru ca toate rapoartele statistice relevante să fie transmise în acest mod. Acest lucru va limita riscul de erori și va asigura utilizarea unei metodologii unice în toate statele membre. În plus, în acordul politic cu privire la Regulamentul orizontal privind controlul, finanțarea și monitorizarea PAC, a fost introdusă o nouă dispoziție care permite Comisiei să suspende plățile către statele membre în cazul în care rapoartele statistice nu sunt transmise în termenele specificate. Organul legislativ al Uniunii a făcut o alegere clară de a îmbunătăți în continuare actualele elemente constitutive pe care se bazează asigurarea în contextul reformei PAC și, în consecință, Comisia nu intenționează să efectueze o verificare completă a datelor care stau la baza rapoartelor statistice privind controalele, fapt care ar putea, de asemenea, să submineze principiul gestiunii partajate. Cu toate că se efectuează anumite activități de verificare a rapoartelor statistice privind controalele, nu acesta este obiectivul principal al procedurii de verificare a conformității, ci, mai degrabă, verificarea sistemelor de gestiune și control ale acestora – și urmărirea constatărilor Curții privind DAS. Având în vedere gama largă de elemente care trebuie să fie verificată și auditată în prezent de auditorii Comisiei din DG AGRI, este imposibil, în contextul resurselor disponibile, să se dea curs sugestiei Curții, fără un impact negativ asupra activităților de bază, inclusiv asupra volumului sumelor recuperate prin corecții financiare în vederea protejării intereselor financiare ale UE. Cu toate acestea, unele elemente ale datelor subiacente sunt verificate în cursul activităților de audit desfășurate de Comisie, pentru a răspunde îndoielilor cu privire la anumite aspecte și sunt utilizate, de asemenea, pentru a pregăti eșantionul de operațiuni care trebuie controlate la fața locului. În plus, atenția sporită acordată rapoartelor statistice va sta la baza activităților care urmează a fi desfășurate de organismele de certificare în contextul avizului privind legalitatea și regularitatea. Răspuns comun la punctele 98 - 99: În ceea ce privește ajutoarele directe decuplate aferente raportului anual de activitate 2012 (care reprezintă 65 % din cheltuielile PAC), Comisia a adoptat o nouă abordare, descrisă în răspunsul la punctul 69. Raportul de sinteză al Comisiei prevede că DG AGRI va extinde această abordare la alte domenii de cheltuieli aferente PAC, în raportul anual de activitate 2013. Această extindere este, de asemenea, recomandată de Curte în Raportul său anual 2012. Comisia nu susține că ajustarea pe care o aduce rapoartelor statistice privind controalele ale statelor membre este validă din punct de vedere statistic, însă este de părere că aceasta este cea mai bună estimare, în lipsa altor informații mai fiabile. Indicele de eroare reziduală estimat de către Comisie nu se bazează numai pe rapoartele statistice privind controalele ale statelor membre, ci ia în considerare și alte informații relevante, pe baza unor considerații profesionale, în special pe baza concluziilor auditurilor Comisiei și ale Curții, precum și a concluziilor organismelor de certificare. Recomandarea 5 Al doilea paragraf: Începând cu anul de cerere 2014, organismele de certificare vor trebui să verifice, în mod sistematic, pe baza unor eșantioane reprezentative pentru FEGA și FEADR, fiabilitatea controalelor administrative și a controalelor la fața locului efectuate de agențiile de plăți. Orientările elaborate de Comisie au ca scop garantarea faptului că aceste activități se bazează pe o metodologie solidă din punct de vedere statistic și că rezultatele acestor activități vor duce la consolidarea asigurării privind legalitatea și regularitatea operațiunilor și vor oferi o estimare valabilă a indicelui de eroare reziduală per stat membru și per fond. DG AGRI își va spori gradul de supraveghere a organismelor de certificare, pentru a se asigura cu privire la fiabilitatea noilor lor activități privind legalitatea și regularitatea. Acest lucru ar permite Comisiei să reducă treptat necesitatea modificărilor individuale pe care le aduce în prezent rapoartelor statistice furnizate de statele membre. Între timp, în scopul de a garanta stabilitatea necesară, Comisia va pune în aplicare abordarea revizuită integrată utilizată pentru plățile directe decuplate în raportul anual de activitate 2012 al DG AGRI și o va extinde la alte măsuri din cadrul PAC, în special la dezvoltarea rurală, astfel cum recomandă Curtea de Conturi în raportul său anual 2012.